लवीना इस बात पर यकीन नहीं कर पा रही थी कि मां अयान को उससे छीन लेगी
रात के किसी पहर जब अयान की नींद खुली, खुद को अस्त-व्यस्त एलीना के पास लेटा पाकर उसके होश उड़ गए। जैसे-तैसे कपड़े समेटकर वह फौरन वहां से भाग गया।
"मम्मी सच बताओ, मैं रपुंजल हूं न, और आप वह दुष्ट जादूगरनी, जिसने मुझे यहां इस टॉवर में कैद कर रखा है, मुझ राजकुमारी को अपने राजा-रानी पेरेंट्स से दूर करके।" एरिका अपनी नीली आंखें पिटपिटाते हुए तमाम मासूमियत चेहरे पर समेट लाई थी।
"ओह गॉड! मैं दुष्ट जादूगरनी हूं, यह ठीक बात है, लेकिन तुम कहीं की भी राजकुमारी हो, यह बात मनवाने के लिए तुम्हें मेरी लाश पर से गुजरना पड़ेगा।" लवीना ने बुरा सा मुंह बनाया।
"हां ठीक है, मैं इंतजार कर लेती हूं। जिस तरह इस बर्फबारी में आप जा रही हैं बाहर, जल्द ही अकड़ जाएंगी। फिर कोई राजकुमार मुझे रेस्क्यू करा लेगा।" एरिका ने नाराजगी जताई।
"तुम्हारा राजकुमार मुझसे पहले अकड़ जाएगा। बहुत दम है अभी इन बाज़ुओं में और बहुत गर्मी है इस खून में।"
"हम्म, आपको ठिकाने लगाए बिन मेरा इंडिपेंडेंस डे नहीं मनेगा। कुछ करना ही होगा।"
"फिलहाल तो दरवाजा बंद कर लो फर्जी राजकुमारी, नहीं तो बर्थडे से पहले पुण्यतिथि मन जाएगी तुम्हारी।"
आज आर्ट गैलरी में बहुत भीड़ थी। वेलेंटाइन डे था और उसकी लव स्पेशल थीम देखने दूर-दराज से पर्यटक बर्फ की कलाकृतियां देखने आए थे। बस कुछ ही दिन और थे, बर्फ पिघलने में। जहां चाह होती है, राह निकल ही आती है। अपनी तरह की अनोखी यह ओपन आर्ट गैलरी लवीना की कड़ी मेहनत और गजब के आर्टिस्टिक हुनर का नतीजा थी।
सर्दियों के मौसम में पहाड़ों पर जिंदगी की हलचल थम जाती है। 2-4 दिन को छुट्टियां मनाने आए टूरिस्ट्स के लिए पहाड़ों का चार्म अलग होता है और यहां के लोकल्स की जिंदगी की मुश्किलें अलग। पहाड़ों पर रहना बहुत मुश्किल है।
रेस्त्रां के अलावा अतिरिक्त आमदनी के लिए लवीना ने बर्फ के स्कल्प्चर बनाना शुरू किए थे, जो बहुत कम समय में सोशल मीडिया पर वायरल होकर टूरिस्ट अट्रैक्शन बन चुके थे। शुरुआत एरिका के साथ खेल-खेल में स्नो-मैन और बर्फ के किले बनाने से हुई थी।
एक बार यूं ही एक लड़के ने, जो कुछ खाने-पीने रुक गया था, उसके स्नो-कैसल का वीडियो बना दिया, जो बहुत पॉपुलर हुआ। इसलिए वह दुबारा आया, लवीना को वीडियो दिखाया, उसको हौसला और हिम्मत के साथ-साथ फाइनेंशियल हेल्प भी दी। 24-25 साल का यह डेशिंग सा लड़का ज़ेन, बहुत कम उम्र से ही डिजिटल कंटेंट क्रिएटिंग में बड़ा नाम कमा चुका था।
लेकिन लवीना उससे लिए-दिए रहती थी। वजह थी एरिका और ज़ेन की गहरी दोस्ती। एरिका सोलह साल की अल्हड़ सी लड़की थी, बेहद खूबसूरत, अपनी मां की तरह, कमर के नीचे तक लहराते घने सुनहरे बाल, नीली आंखें, सेब जैसे गाल। बहुत मासूम, पर बहुत मेहनती और मिलनसार। उनका घर पहाड़ की चोटी पर था। कई बार घंटों चलकर बाजार से जरूरी सामान लाना पड़ता, नीचे से लकड़ियां लानी होतीं, रेस्त्रां का खयाल रखना पड़ता। पहाड़ मेहनती लोगों को ही आसरा देते हैं।
ज़ेन वैसे तो बहुत नेक-दिल इंसान था, लेकिन वह जब भी एरिका के लिए गिफ्ट्स, किताबें, ड्रेस और गैजेट्स लाता, कभी उसके गले लगता, कभी गाल छूता, लवीना के एक्सप्रेशन्स ही बदल जाते थे। वह एरिका को अक्सर समझातीं, लेकिन उसका भोलापन देखकर चुप हो जातीं। ज़ेन से सीधे बात नहीं कर सकती थीं। अभी उन्हें उसकी जरूरत थी। लेकिन कमसिन उम्र में जो गलती वे कर चुकी थीं, एरिका को नहीं करने दे सकती थीं।
आज भी वह जल्दी-जल्दी रजिस्टर देख रही थी कि अपना नाम सुनकर चौंक गई।
"लवीना" वही लहजा, वही आवाज। बेयकीनी से उसने पलकें उठाईं और झपकाना भूल गई। पूरी जिंदगी आंखों के सामने घूम गई।
लवीना की मां एलीना जर्मनी से थीं। एक हिंदी फिल्म की शूटिंग में एक डांस नंबर किया था, फिर ऑफर आने लगे बॉलीवुड से तो मुंबई शिफ्ट हो गईं। जर्मनी में बहुत गरीबी का जीवन देखा था उन्होंने। इंडिया आते ही यह भांप गईं कि यहां के लोग गोरी चमड़ी और ब्लॉन्ड हेयर के दीवाने हैं।
लेकिन घर बसाने को देसी घरेलू लड़की चाहिए, भोगने को विदेशी बाला। इसी बात का फायदा उठाकर उन्होंने अपनी राह चुन ली। बड़े-बड़े एक्टर, डायरेक्टर, प्रोड्यूसर, मिनिस्टर उनके दीवाने थे। एलीना ने बहुत पैसे भी बना लिए थे और कॉन्टेक्ट भी। पर उनका दिल आया भी तो एक मामूली जूनियर आर्टिस्ट लव पर।
जब उन्हें अपनी प्रेग्नेंसी का पता चला, तो वे बौखला गईं। फिर यह पता चलने पर कि कोख में लड़की है, वे मुस्कुराईं और अबॉर्शन का इरादा बदल दिया। लव और एलीना को मिलाकर उसे नाम दिया लवीना।
लवीना अपने पिता पर गई थी। तबीयत में ठहराव, संजीदगी और सब्र। उसकी परवरिश उसके पिता ने ही की थी।
एलीना की उम्र ढलने लगी और काम मिलना बंद होने लगा, तो उसने लवीना को अपने नक्शे-कदम पर चलाना चाहा। दो-तीन बार वह बॉलीवुड पार्टीज में गई, क्योंकि अपनी मासूमियत में बस वह अपने फेवरेट हीरो-हीरोइन्स से, जिनको फिल्मों और टीवी में ही देखा, मिलने का मौका नहीं गंवाना चाहती थी। लेकिन वहां का माहौल उसे दमघोंटू लगा। नजरों से ही एक्सरे करते लोग उसे ऐसे लगते, जैसे किसी ने बीच बाजार उसके कपड़े उतार दिए हों। नशे में बहके, लड़खड़ाते, उसे छूने, पकड़ने को बढ़ते वहशी हाथ।
लवीना की परेशानी और एलीना की नीयत देखकर लव ने उसकी शादी अयान से तय कर दी। उसके पिता रियल एस्टेट एजेंट थे, वह इकलौता लड़का था, सारा बिजनेस उसे ही संभालना था। वह लवीना के कॉलेज में ही पढ़ता था।
अपना इन्वेस्टमेंट और प्लान फेल होता देखकर एलीना गुस्से से पागल हो गई। उसने एक नया पैंतरा चला। अब उसने अयान से मिलना-जुलना और नजदीकियां बढ़ाना शुरू कर दिया। वह बहुत सुंदर और वेल मेंटेंड थी। अक्सर वे लोग कहीं बाहर कॉफी या डिनर पर मिलने लगे।
एक दिन एलीना का कॉल आया कि वह सीढ़ियों से गिर गई है, उसे मदद की जरूरत है, लव दो दिन के लिए कहीं बाहर गए हैं और लवीना दोस्तों के साथ ट्रिप पर। अयान फौरन दौड़ा-दौड़ा उसके घर पहुंचा। एलीना फर्श पर लेटी दर्द से कराह रही थी। अयान उसे हॉस्पिटल ले जाना चाह रहा था। जैसा कि उसने बताया था, शायद पैर फ्रैक्चर हुआ था। उसने टेबल की तरफ इशारा किया, थर्मस रखा था।
"इसकी कॉफी गर्म होगी। आधी तुम पी लो, आधी मुझे दे दो। फिर चलते हैं।"
अयान आज्ञाकारी बालक की तरह कप लेने चला गया। फिर दोनों ने कॉफी पी। थोड़ी देर बाद अयान का सिर चकराया और वह भी फर्श पर आ गिरा।
लवीना जब दोस्त के घर पहुंची, उसे पता चला ट्रिप कैंसिल हो गई है। उसकी दोस्त ने कहा कि उसका कॉल नहीं लग रहा था, तो उसने लैंडलाइन पर कॉल करके उसके पापा को बता दिया था। पापा शायद उसे बताना भूल गए। लवीना जब घर लौटी, दरवाजा खुला था। अंदर वाले रूम में सीढ़ियों के पास फर्श पर एलीना और अयान एक-दूसरे से लिपटे पड़े थे, वह इतना ही देख पाई और रोती हुई अपने कमरे में बंद हो गई।
रात के किसी पहर जब अयान की नींद खुली, खुद को अस्त-व्यस्त एलीना के पास लेटा पाकर उसके होश उड़ गए। जैसे-तैसे कपड़े समेटकर वह फौरन वहां से भाग गया।
सुबह लवीना ने उसे कॉल किया, फोन स्विच ऑफ आ रहा था। दोपहर हो गई, उसके घर फोन करने पर पता चला कि वह किसी काम से लंदन चला गया है।
लवीना उसका इंतजार करती रही। एक महीना बीत गया। उसके आंसू सूख चुके थे और इंतजार खत्म। तब उसने पापा को सारी बात बता दी।
"ओह एलीना! कोई अपनी सगी बेटी के साथ ऐसा कैसे कर सकता है।" वे अफसोस से भर उठे।
"कोई बात नहीं, मैं अयान के घर जाऊंगा। साफ बात करूंगा और किसी अच्छे लड़के से तुम्हारी शादी कराऊंगा।"
"नहीं पापा, मैं प्रेग्नेंट हूं। चौथा महीना लगा है। अयान चाहता था मैं अबॉर्शन न कराऊं, जल्द ही शादी होने को है, इसलिए रुक गई थी। लेकिन मैं नहीं चाहती कोई मुझे जज करे, मैं प्यार में थी, लेकिन लोग मुझे मां जैसा ही समझेंगे और बच्चे का जीना भी मुहाल कर देंगे। मैं यहां नहीं रहना चाहती।"
"ठीक है। हम बहुत दूर चलेंगे पहाड़ों पर। जहां सब लोग तुम्हारी ही तरह गोरे, सुनहरे, सुंदर हैं। मेहनती हैं, मोहब्बती हैं। शूटिंग के दौरान पूरी दुनिया घूम चुका हूं।"
इस तरह वे लोग यहां आ बसे थे। अपनी सेविंग्स से लव ने एक छोटा सा रेस्त्रां खोल लिया था। एरिका को लवीना ने अपनी जिंदगी का मकसद बना लिया था। पर एरिका जब पांच साल की थी, वे भी गुजर गए। अब लवीना पर बच्ची और रेस्त्रां दोनों की जिम्मेदारी आ गई थी।
पूरे सत्रह साल बाद वह सामने खड़ा था, जिसके बारे में सोचे बिन एक दिन नहीं गुजरा था।
"लवीना मैं बस यह कहना चाहता हूं कि मुझे माफ कर दो, मैंने कुछ नहीं किया था, मैं निर्दोष था। एलीना ने…”
टप-टप टपकते आंसू बेदर्दी से झटककर उसने बात बीच में ही काट दी।
"नहीं, तुम निर्दोष नहीं हो। मुझे पता है, तुमने मेरी मां के साथ कुछ नहीं किया। लेकिन तुम मेरे दोषी हो। तुम जानते थे मैं प्रेग्नेंट हूं। तुम सब जानते थे। पर तुमने मेरी इज्जत पर अपनी रेपुटेशन को तरजीह दी। इज्जत छोड़ो, मुझे एक अजन्मी जान के साथ छोड़कर भाग गए। मैं मेरी मां को अच्छे से जानती हूं। तुम बस एक बार मेरी आंखों में आंखें डालकर कहते तो कुछ। तुम तो भयंकर कायर निकले। खैर, मैंने तुम्हें माफ किया। अब तुम्हारा यहां कोई काम नहीं। वापस लौट जाओ।"
"ऐसा मत कहो लवीना। मैं एलीना के ब्लैकमेल से सचमुच डर गया था। उसको पैसे देकर जान छुड़ाकर तुमको कहां-कहां नहीं ढूंढा, तुम नहीं जानतीं। तुमने तो अपना निशान ही नहीं छोड़ा। वह तो ज़ेन का बनाया वीडियो देखा, उससे कॉन्टेक्ट किया और काफी कड़े सवालों और जांचों से गुजरकर आज यहां तक पहुंचा हूं। तुम्हें और एरिका को मैं बहुत खुश रखूंगा। बस एक मौका दे दो।"
"एरिका अपना फैसला खुद लेगी। मेरा मैं सत्रह साल पहले ले चुकी, जिसमें तुम्हारी कोई जगह नहीं। बाद में बात करेंगे, अभी मुझे बहुत काम निपटाना है।" वह खुद नहीं जानती थी कि वह इतनी मजबूत कब और कैसे हो गई।
"मैं इंतजार करूंगा तुम्हारा हमेशा।"
"ओह! तुमने अब तक शादी नहीं की क्या?"
"मैं… वो… मैं शादी करना चाहता नहीं था, पर मजबूरी थी, क्योंकि मम्मी..."
"बच्चे कितने हैं?"
"नहीं हैं।"
"वॉव गुड। अच्छा है मैंने पहले ही मना कर दिया था। शादी तुमने कर रखी। बच्चे तुम्हारे हैं नहीं। अब तुम एक और औरत को दिये वचन को तोड़ने पर आमादा हो। यही है बस तुम्हारा असल चरित्र। अब जैसे आए हो, वैसे ही लौट जाओ।"
अयान भारी कदमों से बाहर निकल गया।
"ज़ेन, ज़ेन अंदर आओ फौरन।" वह पूरी ताकत से दहाड़ी।
ज़ेन सहमा सा हाथ बांधे खड़ा हो गया।
"तुम्हें किसने हक दिया है मेरे पर्सनल मैटर्स में चौधरी बनने का। मैं खूब समझती हूं, मुझे रास्ते से हटाकर तुम एरिका को पाना चाहते हो। मेरे जीते-जी कभी ऐसा नहीं होगा। मेरी बेटी डॉक्टर बनेगी। नाम कमाएगी, अपनी जगह बनाएगी। फिर किसी रिलेशनशिप का सोचेगी। तुम कान खोलकर सुन लो..."
"नहीं बहुत सुन लिया, अब तुम सुनो लवीना..."
लवीना हैरान रह गई ज़ेन के बदले लहजे और बदतमीजी से। आज तक मैडम आप, मैडम आप कहने वाला अचानक मैडम से लवीना और आप से तुम पर आ गया था। उसका संयम अब टूटने लगा था।
"मैं नहीं जानता था, तुम मेरे बारे में इतनी गंदी सोच रखती हो। एरिका से नहीं, मैं तुमसे प्यार करता हूं लवीना तुमसे। मैं हैरान था कि तुम्हें समझ क्यों नहीं आती यह बात। अब समझा कि तुम हमेशा मुझसे एरिका को प्रोटेक्ट करने में लगी रहीं, जबकि उससे मेरा जो लगाव था, तुम्हारे कारण था। शर्म आ रही है आज मुझे खुद पर। तुमने इतना हल्का समझा मुझे जबकि इतने सालों से जानती हो।"
आज लवीना के लिए झटके पर झटके खाने का दिन था।
"आई लव यू लवीना। इसलिए नहीं कि तुम सबसे सुंदर हो, बल्कि इसलिए कि तुम सबसे अद्भुत हो। गजब हो एकदम। तुम्हें मेरी नहीं, मुझे तुम्हारी जरूरत है। बहुत जरूरत है। इसलिए सब-कुछ छोड़कर इन पहाड़ों में डेरा डाले हूं।
जब अयान ने मुझसे कॉन्टेक्ट किया, मेरा दिल ही टूट गया। फिर जब खुद को टटोला तो पाया, हां मैं प्यार करता हूं इतना तुमसे कि तुम्हारी खुशी खुद से पहले रखूं। अयान की सब बातों की तस्दीक करके ही तुम तक लाया था कि यह वैलेंटाइन तुम्हारे मन का मने…।"
लवीना सन्न सी बैठी थी। उसे वक्त चाहिए था। यह सब-कुछ जो अचानक हो गया था, इसे समझने का। पर ज़ेन खुश था। उसे भरोसा था अपने प्यार की सच्चाई और लवीना पर।
- नाज़िया खान 
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें